Správa zo zahraničnej pracovnej cesty
1.	Účastníci ZPC:

Titul, meno a priezvisko:	Daniela Lehocká	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca	
Znalosť jazykov:	Aj	
2.	Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	27. – 29. 6. 2016 	
Prijímajúca organizácia:	Európska komisia	
Účel cesty:	účasť na pravidelnom zasadnutí Výboru Erasmus+ 	
Spôsob financovania:	cestovné náklady refunduje EK, ostatné náklady hradí MŠVVaŠ SR	
3.	Rámcový program pobytu:
 27. 6. 2016
 
 28. 6. 2016
 29. 6. 2016
 	Odchod z Bratislavy do Viedne, popoludní prílet z Viedne do Bruselu, ubytovanie, štúdium materiálov, príprava na rokovanie výboru; 
Celodenná účasť na zasadnutí Výboru Erasmus+;
Celodenná účasť na zasadnutí Výboru Erasmus+, večer odlet z Bruselu do Viedne, v noci príchod do Bratislavy.	
4.	Stručný priebeh rokovaní

V dňoch 28. – 29. 6. 2016 sa konalo pravidelné zasadnutie Výboru programu Erasmus+ (druhé v roku 2016). Rokovanie Výboru Erasmus+ viedla jeho predsedníčka Chiara Gariazzo, riaditeľka Direktoriátu Modernisation of Education I: Europe 2020, country analysis, Erasmus+ coordination. Dala schváliť program rokovania, ako aj záznam z predchádzajúceho rokovania Výboru Erasmus+. Oznámila, že ďalšie zasadnutie výboru sa uskutoční v decembri 2016. 

Z programu rokovania Výboru Erasmus+:
a)	Pracovný program na rok 2017;
b)	Hlavné novinky týkajúce sa implementácie programu v roku 2017;
c)	Priebežné hodnotenie programu Erasmus+.

V rámci pracovného programu Erasmus+ na rok 2017 EK prezentovala najmä potrebu kontinuity a stability programu. Je potrebné lepšie usporiadať európske priority tak, aby politické priority podporovali všeobecné priority programu. Hlavnou prioritou sa stala sociálna inklúzia (odpoveď na Parížsku deklaráciu). Je potrebné zladiť politický rámec a podporiť sociálnu kohéziu a inklúziu. EK predstavila priority v jednotlivých sektoroch (vzdelávanie a odborná príprava, mládež a šport), ako aj v úrovniach vzdelávania. EK sa ďalej venovala prezentovaniu jednotlivých priorít podľa sektorov a špecifických oblastí. V rámci diskusie sa členské štáty vo všeobecnosti vyjadrili, že podporujú hlavný prístup, ktorý EK zvolila, ako aj konzistentnosť a kontinuitu tém. 

Rozpočet na rok 2017 narástol o 12,7%, čo je menej, ako EK očakávala. Nárast pre KA1 predstavuje viac ako 13% a pre KA2 cca. 23%. Pre KA3 bol nárast rozpočtu len 1,3%, no pre výzvu na sociálnu inklúziu (odpoveď na Parížsku deklaráciu) bude vyhlásená výzva s alokáciou 8 MEUR. Pre heading 4 zostáva rozpočet na rovnakej úrovni ako v roku 2016, podobne aj metóda výpočtu nákladov NA na riadenie zostáva nezmenená. 

Ďalej EK prezentovala svoju snahu dať do WP 2017 zmienky o New Skills Agenda for Europe a Oznámení Komisie o radikalizácii. EK do časti týkajúcej sa vysokoškolského vzdelávania doplnila poznámku týkajúcu sa Bolonského procesu a oznámila, že VET week sa uskutoční v týždni 5. – 9. 12. 2016. Aliancie pre sektorové zručnosti budú fungovať na základe osobitných výziev, avšak narástol im aj rozpočet. 

Novou aktivitou budú virtuálne výmeny, ktorých úlohou bude aj prevencia radikalizácie. Momentálne EK čaká na výsledky štúdie efektívnosti tejto akcie, následne by ju vložili do WP 2017. K otázke virtuálnych výmen bude EK zapájať aj NA, EK ešte potrebuje preskúmať, ako bude môcť využiť existujúce modely v Erasmus+, preto viac informácií o modalitách dá EK na ďalšom zasadnutí Výboru Erasmus+, keďže rok 2017 bude pilotným rokom. Virtuálne výmeny nemajú nahradiť fyzické, ale ich dopĺňať. Budú pre tých mladých ľudí, ktorí nebudú v pozícii fyzicky vycestovať. ČŠ sa pýtali aj na rozdiel medzi touto aktivitou a eTwinningom. 

Intenzívna diskusia sa predovšetkým venovala návrhu EK na spájanie troch sietí (Euroguidance, Europass, NKB pre EKR) v rámci návrhu Nového programu v oblasti zručností pre Európu. Vo všeobecnosti ČŠ odmietajú spájanie troch sietí (odmietli to PL, RO, FI, PT, SK, ES, LT, AT, DK), a tiež odmietli, aby bol vo WP 2017 uvedené zmienky o Skills package, keďže ešte ide len o návrh EK, ktorý musí byť prediskutovaný na politickej úrovni vo Výbore pre vzdelávanie, pričom Výbor Erasmus+ je poradným výborom EK a nemá politické poslanie. Skills agendu EK do návrhu WP 2017 uviedla preto, aby mala istotu, že sa tento významný politický dokument do WP 2017 dostane, keďže WP na prijíma pol roka dopredu. Námietky ČŠ EK plne akceptovala a zmenila text WP 2017, z ktorého predbežne vypustila všetky zmienky o novom programe. Predpokladá, že ich do WP 2017 vsunie na rokovaní Výboru Erasmus+ v decembri 2016. EK tiež v reakcii uviedla, že plánuje vyhlásiť 1 výzvu na 3 uvedené siete, hlavnou myšlienkou je dlhodobé partnerstvo, pričom EK netvrdí, že sa tieto siete majú spájať, ale majú spolu intenzívnejšie komunikovať, aby sa k riešeniu pristupovalo strategicky. EK ide o administratívne zjednodušenie, nie o spájanie sietí. Žiadna zo sietí by nemala byť prioritnejšia, EK ide o vytvorenie 1 interlokútora, ale malo by byť na rozhodnutí ČŠ, ako si to usporiada. 

EK stručne spomenula pripravovanú oslavu 30. výročia programu Erasmus v Európe v roku 2017. Pôjde najmä o prezentovanie výsledkov mobility v EÚ, avšak EK má zámer prezentovať v rámci programu aj „+“ (t.j. všetky sektory) a zdôrazniť program Erasmus+ ako inkluzívny nástroj. Výročie plánuje EK prezentovať ako odkaz vo všetkých aktivitách DG EAC. Kľúčovými partnermi v každej krajine budú národné agentúry a je plánované aj zapojenie kľúčových zainteresovaných aktérov, napr. Fóra pre vzdelávanie, odbornú prípravu a mládež, rôznych študentských organizácií, MVO a pod. EK plánuje podujatie na európskej úrovni a aj 1 hlavné podujatie na národnej úrovni v každom členskom štáte. V rámci diskusie bola základnou otázka, čo vlastne chce EK oslavovať, keďže budúcoročné výročie sa týka mobilít vysokoškolských študentov a učiteľov, avšak rozhodne nie programu Erasmus+, ktorý funguje od roku 2014. Podľa niektorých členských štátov, ak chceme oslavovať viac ako medzinárodnú spoluprácu vo vysokoškolskom vzdelávaní (čo sú pôvodné mobility Erasmus), nie je možné hovoriť o 30. výročí. Program Erasmus+ je premosťujúcim európskym nástrojom, obsahuje viac elementov, sektorov, bude ťažké špecifikovať uvedené „+“ v programe. V súvislosti s výročím program Erasmus+ priamo nekorešponduje s programom Erasmus, preto nie je jasný odkaz, ktorý chce EK prezentovať. Dôležité bude pokrytie výročia médiami, komunikácia sa bude diať aj cez „+“, keďže EK plánuje upriamiť pozornosť nielen na mobility. Cieľom by mala byť snaha, aby sa všetky cieľové skupiny vedeli identifikovať so všetkými aspektmi a sektormi programu Erasmus+. HU žiadalo dodatočné financie na zorganizovanie oslavy výročia. 

V rámci diskusií k WP 2017 zástupkyňa SK podporila ostatné ČŠ v ich postoji týkajúcom sa vypustenia častí textu týkajúceho Nového programu v oblasti zručností pre Európu z WP 2017, spájania troch sietí a tiež prezentovala priority slovenského predsedníctva v Rade EÚ za oblasť vzdelávania vrátane pripravovanej hlavnej konferencie zameranej na podporu a rozvoj talentu, ktorá sa uskutoční v dňoch 12. – 13. 9. 2016 v Bratislave. 

V diskusii o návrhu WP na rok 2017 bolo vznesených množstvo pripomienok a výhrad ČŠ, preto ČŠ navrhli, aby sa o tomto dokumente nehlasovalo priamo na zasadnutí výboru, s čím EK súhlasila s tým, že bude vyhlásené písomné hlasovanie o tomto bode. 

Z hľadiska hlavných noviniek týkajúcich sa implementácie programu v roku 2017 je potrebné uviesť predovšetkým zavedenie konceptu európskych priorít v národnom kontexte. Medzi prioritami identifikovanými vo WP 2017 môžu NA venovať väčšiu pozornosť tým, ktoré sa javia relevantnejšie v národnom kontexte. NA musia v rámci konkrétnej výzvy včas informovať potenciálnych žiadateľov, o ktoré takéto priority sa jedná. Stanovenie národných priorít je dobrovoľné. Ďalšie novinky sa týkali menších úprav pravidiel financovania v projektoch KA2, či publikovania osobitných výziev pre aliancie pre sektorové zručnosti, čo tiež súvisí s predpokladaným neskorším prijatím Nového programu v oblasti zručností pre Európu. 

Rokovania k ďalším bodom sa vzhľadom na dlhú diskusiu k WP na rok 2017 už neuskutočnili. EK vyzvala ČŠ, aby svoje otázky a komentáre k ďalším dokumentom zaslali EK elektronicky. Na záver sa v Výborom Erasmus+ rozlúčila jeho doterajšia predsedníčka Chiara Gariazzo, ktorá odchádza pôsobiť na iný post v rámci EK. Novou predsedníčkou Výrobu Erasmus+ bude Sophia Eriksson Waterschoot, ktorá bude zastupujúcou riaditeľkou Direktoriátu Modernisation of Education I: Europe 2020, country analysis, Erasmus+ coordination. 
5.	Odporúčané závery:

1.	Využiť získané informácie na implementáciu programu Erasmus+ na národnej úrovni. 
T: priebežne
Z: SMSEZ

2.	Informovať národné agentúry Erasmus+ v SR o najdôležitejších dokumentoch a výsledkoch rokovania Výboru Erasmus+.
T: ihneď
Z: SMSEZ a SŠSŠM 

3.	Zaslať EK stanovisko/pozíciu SR k aktualizovanému návrhu pracovného programu Erasmus+ na rok 2017.
T: 15. 7. 2016
Z: SMSEZ
6.  Prehľad prinesenej dokumentácie
Dokumentácia zo zasadnutia Výboru Erasmus+ je uložená na OEV MŠVVaŠ SR.

7.   Prínos ZPC
 
Zasadnutie Výboru Erasmus+ bolo zamerané na predstavenie a prediskutovanie dokumentov EK zameraných na aktívnu realizáciu programu Erasmus+ na európskej úrovni s priamym presahom na národnú úroveň jednotlivých účastníckych krajín programu Erasmus+, predovšetkým návrhu pracovného programu na rok 2017. Súčasťou rokovania bolo aj prezentovanie stanovísk SR k predloženým dokumentom, ako aj prioritám SK PRES v oblasti vzdelávania. Na rokovaní bol podrobne prediskutovaný návrh pracovného programu na rok 2017, pričom hlasovanie o ňom bolo stanovené písomnou procedúrou. SR sa aktívne zapojilo do diskusie a písomne sa vyjadrilo k návrhu pracovného programu na rok 2017.

Zasadnutie bolo zároveň príležitosťou na získanie informácií potrebných na realizáciu programu Erasmus+ na národnej úrovni, ako aj informácií o jednotlivých pozíciách účastníckych krajín programu Erasmus+ k dokumentom predloženým EK. Získané informácie budú aktívne využité pri implementácii programu Erasmus+ na národnej úrovni. O dôležitých bodoch rokovania budú  informované Národné agentúry Erasmus+ v SR. 

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí  MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Správu vypracovala:     Daniela Lehocká, OEV

Správu schválili:

PhDr. Marek Moška, generálny riaditeľ SMSEZ 

Mgr. Lucia Divičanová, riaditeľka OEV